ΔΕΛΤΙΟ ΤΥΠΟΥ

ΝΕΕΣ ΠΑΡΑΓΩΓΕΣ ΣΤΟ ΕΜΣΤ

Το Εθνικό Μουσείο Σύγχρονης Τέχνης συνεχίζοντας την πολιτική παραγωγής νέων
έργων εγκαινιάζει τρεις νέες εκθέσεις την Τετάρτη, 5 Δεκεμβρίου 2012 στις
20.00.
-Στην αίθουσα νέων έργων την έκθεση Current Pasts του Βαγγέλη Βλάχου και του
Ιβάν Γκρουμπάνοφ
-Στο μεσοπάτωμα την παιγνιώδη εγκατάσταση Ένα μέτρο του Μιχάλη Μανουσάκη
-Στο χώρο των νέων μέσων την οπτικοακουστική εγκατάσταση ΤΕΤΤΙΞ της Φοίβης
Γιαννίση.

ΤΕΤΤΙΞ
Φοίβη Γιαννίση
Επιμέλεια: Σταμάτης Σχιζάκης
Διάρκεια: 5 Δεκεμβρίου 2012-03 Φεβρουαρίου 2013

Η νέα πολυμεσική εγκατάσταση ΤΕΤΤΙΞ (τζίτζικας στα αρχαία ελληνικά) της
Φοίβης Γιαννίση καλεί τους θεατές, σαν μέλη μιας ιδιότυπης χορωδίας, να
διαβάσουν βουβά, δυνατά ή ψιθυριστά τα ποιήματά της, ιαπωνικά χαϊκού,
αποσπάσματα από αρχαία ελληνικά κείμενα. Τα χειρόγραφα κειμένά της
τοποθετούνται σε 10 αναλόγια και συμπληρώνονται από εικόνα και ήχο. Η
δίπτυχη βιντεοπροβολή μαζί με το ιδιαίτερο ηχητικό περιβάλλον μετατρέπει την
εγκατάσταση σε ένα βιωματικό ποίημα.

Συνεχίζοντας την ενασχόλησή της με τον Όμηρο και τους αρχαίους λυρικούς, η
Γιαννίση διερευνά τη σχέση της ποίησης με το χώρο, τη σχέση της γραφής με
τον ήχο. Τα αναλόγια ακόμη και χωρίς τον αναγνώστη - θεατή «γεμίζουν» τον
εκθεσιακό χώρο με ήχο, επαναφέροντας κατά κάποιο τρόπο στη ζωή το γραπτό
κείμενο.

Η αρχιτέκτων-ποιήτρια Φοίβη Γιαννίση μας καλεί να ακούσουμε τη φωνή μας και
να αφήσουμε το σώμα να υπακούσει στην αναπνοή του σε μια ανάγνωση «από
στήθους», ενάντια στην πρακτική της αποστήθισης.